བསྟན་པའི་སྙིང་པོ་གསང་སྔགས་དང་གསང་སྔགས་གི་ངོ་བོ་ནི་རང་འབྱུང་གི་རིག་པ་ཟང་ཐལ་གྱི་སྐུ་རུ་གྱུར་པའི་རྒྱལ་བ་ཀུན་ཏུ་བཟང་པོའི་ཐུགས་གཡུང་དྲུང་དེ་ཉིད་ཡིན་ལ།འདི་ལྟ་བུའི་གཡུང་དྲུང་གི་དོན་དེ་ཉིད་ལ་རང་གི་དད་པ་དང་ཡིད་ཆེས་བརྩོན་འགྲུས་ཀྱི་གྲོགས་དང་སྦྲེལ་ནས་ཉམས་ལེན་བསྐྱང་ནུས་ན་ཚེས་གཅིག་ལུས་གཅིག་ལ་རྫོགས་པ་ཆེན་པོའི་ལུགས་འདིར་སངས་རྒྱས་ལག་འཆང་ཐོབ་པར་གདོན་མི་ཟའོ།འདི་ལྟ་བུའི་གཡུང་དྲུང་གི་དོན་དེ་ཉིད་ལ་ཐབས་བསྐྱེད་རྫོགས་ཀྱི་ཉམས་ལེན་གནད་དུ་བསྣུན་ནས་ཉམས་ལེན་ཚུལ་བཞིན་དུ་བསྐྱང་ནུས་ན།རིང་པོར་མི་ཐོག་པར་མྱུར་བ་ཉིད་དུ་ཟབ་དཀར་སྔགས་ཀྱི་ལུགས་ལ་གསང་མཆོག་མཐར་ཐུག་གི་སྐུ་རུ་གྲུབ་པར་ངེས་པའོ།ལུང་རིག་འགྲེལ་ཚུལ་གྱི་གནད་ཤེས་ན་གསང་མཆོག་རིགས་ལྔ་འདི་ལ་ཡང་དྲང་དོན་དང་ངེས་དོན་གྱི་འགྲེལ་ཚུལ།གཞི་དང་རྩལ་ཤར་གྱི་འགྲེལ་ཚུལ།ཕྱི་ནང་གསང་གསུམ་གྱི་འགྲེལ་ཚུལ་དུ་མ་ཞིག་ཡོད་པར་སྣང་།གསང་ཆེན་མ་རྒྱུད་ཐུགས་རྗེ་ཉི་མའི་ལྷ་ཚོགས་སྤྲོས་ཚུལ་གྱི་རིམ་པ་ལ་ཡང།རབ་ཀྱི་དབང་དུ་བྱས་ན་ཐུགས་རྗེ་ཉི་མ་འབུམ་ཤར་གྱི་ལྷ་ཚོགས་དང་།འབྲིང་གི་དབང་དུ་བྱས་ན་ཐུགས་རྗེ་ཉི་མ་སྟོང་ཤར་གྱི་ལྷ་ཚོགས།བསྡུས་པའི་དབང་དུ་བྱས་མ་རྒྱུད་ཀྱི་ལྷ་ཚོགས་སུམ་བརྒྱ་དྲུག་ཅུ་རྩ་དྲུག།ཤིན་ཏུ་བསྡུས་པའི་དབང་དུ་བྱས་ན་བརྒྱ་དང་དྲུག་ཅུའི་ལྷ་ཚོགས་ཀྱི་བཀོད་པ་སྤྲོས་རྒྱུ་ཡོད་པ་བོན་ཉིད་ཐིག་ལེའི་འགྲེལ་གྱི་དགོངས་དོན་ལྟར་ཡིན་ལ།ལྷ་ཚོགས་དེ་རྣམས་བསྡུས་ན་གསང་མཆོག་ཡབ་ཡུམ་གཉིས།གསང་མཆོག་ཡབ་ཡུམ་གཉིས་ཀྱང་དོན་དམ་པའི་དབང་དུ་བྱས་ན།གསལ་སྟོང་ཡབ་ཡུམ་གཉིས།དེ་ཡང་མདོར་དྲིལ་ན་ཐིག་ལེ་ཉག་གཅིག་གི་བདག་ཉིད་དུ་བཞུགས་པའོ།དེ་ཉིད་དཔེའི་ལམ་ནས་མཚོན་བྱེད་དུ་བོན་གྱི་བརྡ་རྟགས་རིས་སུ་བྲིས་པའི་གཡུང་དྲུང་དང་འབུར་དུ་གཏོད་པའི་གཡུང་དྲུང་ལ་སོགས་པ་འདི་རྣམས་བྱུང་བ་ཡིན་ནོ།མཚོན་བྱེད་དཔེའི་གཡུང་དྲུང་གི་བརྡ་རྟགས་དེ་ནི་རྒྱུད་གསུམ་གྱི་གཞུང་ལས་གསལ་བ་ལྟར་ན་གསང་མཆོག་རིགས་ལྔ་མཚོན་བྱེད་དུ་གསུངས་པ་དེ་ལྟར་ལ།སེམས་ཕྱོགས་ཀྱི་ལུགས་སུ་བྱས་ན་ངོ་བོ་རང་བཞིན་ཐུགས་རྗེ་གསུམ་གྱི་བདག་ཉིད་དུ་གནས་པའི་མ་བཅོས་གཉུག་མའི་སྐུ་མཆོག་དེ་ཉིད་མཚོན་བྱེད་ཡིན་པར་སྨོས་ཅི་ལ་དགོས།